## Naredba o uvjetima i načinu naplate, raspolaganja i plaćanja gotovim novcem

### NN 41/1992 (27.6.1992.), Naredba o uvjetima i načinu naplate, raspolaganja i plaćanja gotovim novcem

# MINISTARSTVO FINANCIJA

Na temelju članka 9. Uredbe o financijskom poslovanju ("Narodne
novine", 40/92) ministar financija Republike Hrvatske donosi

## NAREDBU

### o uvjetima i načinu naplate, raspolaganja i plaćanja gotovim novcem

Članak 1.

Pravna osoba može od građana u gotovom novcu naplaćivati vrijednost
prodanih proizvoda i usluga i drugih potraživanja. Pravna osoba je građanima
dužna izdati odgovarajuću ispravu o izvršenoj naplati (priznanica, ovjereni
račun i dr.).

Članak 2.

Pravna osoba podiže gotov novac s računa za redovno poslovanje i s drugih
računa u službi društvenog knjigovodstva Hrvatske (u daljem tekstu: Služba)
radi isplate u gotovu i za održavanje visine blagajničkog maksimuma.

Članak 3.

Pravna osoba može u svojoj blagajni držati gotov novac za gotovinska
plaćanja do visine blagajničkog maksimuma. Visinu blagajničkog maksimuma
pravna osoba utvrđuje sukladno Odluci guvernera Narodne banke Hrvatske
o kriterijima za utvrđivanje blagajničkog maksimuma kod pravnih osoba.
Visinu blagajničkog maksimuma bankama, financijskim organizacijama i poštama,
radi obavljanja gotovinskog platnog prometa, utvrđuje Služba na osnovi
Zakona o Službi društvenog knjigovodstva Hrvatske. Služba kontrolira da
li je pravna osoba utvrdila blagajnički maksimum sukladno propisanim kriterijima.

Članak 4.

Blagajnički maksimum se utvrđuje na koncu godine za iduću godinu, a
ako se izmijene uvjeti na temelju kojih je utvrđen, pravna osoba može u
tijeku godine povećati odnosno smanjiti blagajnički maksimum. Ako pravna
osoba ne utvrdi blagajnički maksimum za iduću godinu, vrijedi zadnje utvrđeni
blagajnički maksimum. Pravna osoba je dužna odluku o visini blagajničkog
maksimuma dostaviti jedinici Službe u kojoj vodi račun. Ako pravna osoba
ima organizacijski dio s posebnim računom u Službi, u odluci je dužna utvrditi
koliko se od ukupnog maksimuma odnosi na pojedini dio Službe, u kojoj se
vodi račun pravne osobe, dostavlja izvadak iz odluke o blagajničkom maksimumu
jedinicama Službe kod kojih se vode računi dijelova pravne osobe. U blagajnički
maksimum ne ulazi gotov novac podignut s računa za plaćanja iz članka 5.
ove naredbe, uz uvjet da pravna osoba novac za ta plaćanja ne drži u svojoj
blagajni dulje od tri radna dana uključivo i dan podizanja novca.

Članak 5.

Pravna osoba može plaćati gotovim novcem:

1. plaće i druga osobna primanja svojim djelatnicima,

2. poljoprivredne proizvode i sirovine otkupljene od građana-proizvođača,

3. putne troškove i dnevnice,

4. po osnovi mjenjačkih poslova (ovlašteni mjenjači),

5. takse konzularnim i diplomatskim predstavništvima,

6. proizvode, usluge i druge obveze pravnim osobama ako pojedinačna
obveza ne prelazi svotu od 1.000.- hrvatskih dinara po računu,

7. druge isplate građanima koje se, sukladno Zakonu o neposrednim porezima,
ne moraju obavljati putem žiro računa građana. Pravna osoba može, iznimno,
obavljati plaćanja iz stavka 1 ovog članka i iz blagajničkog maksimuma,
osim plaća i drugih osobnih primanja.

Članak 6.

Pravna osoba koja je udaljena od Službe, banke ili pošte, ako je solventna,
može izdatke iz članka 5. osim točke 1. plaćati gotovim novcem koji potječe
od dnevnog utrška i ostalih primanja u gotovu, s tim što je dužna te isplate
obračunati sa Službom pri idućoj uplati gotovog novca na račun a najkasnije
u roku od 5 radnih dana.

Članak 7.

Gotov novac primljen po osnovi obavljanja kreditnih, bankarskih i drugih
poslova platnog prometa banka, druga financijska organizacija i pošta može
koristiti za isplate po tim osnovama i taj novac može držati u blagajni
do visine blagajničkog maksimuma. Svotu gotovog novca koja premašuje blagajnički
maksimum koji je određen za obavljanje platnog prometa banka, druga financijska
organizacija i pošta uplaćuje na račun u Službi. Organizacija za osiguranje
može iz dnevnog utrška gotovog novca obavljati isplate po osnovi osiguranja.

Članak 8.

Hrvatska Lutrija odnosno druga organizacija koja se na osnovi propisa
bavi organiziranjem igara na sreću može obavljati isplate, na osnovi izvučenih
srećaka i drugih potvrda o sudjelovanju u igri na sreću, gotovim novcem
iz dnevnog utrška od prodaje srećaka i tih potvrda, s tim što je dužna
te isplate obračunati sa Službom do 10. u mjesecu za protekli mjesec.

Članak 9.

Novčanom kaznom za privredni prijestup kaznit će se pravna osoba:

1. s najmanje 100.000.- hrvatskih dinara. ako je blagajnički maksimum
utvrdila protivno propisanim kriterijima (članak 3. stavak 2.),

2. u svoti na koju treba glasiti isprava a s najmanje 50.000. - hrvatskih
dinara, ako ne izda odgovarajuću ispravu o izvršenoj naplati (članak 1.
stavak 2.),

3. u dvostrukoj svoti od svote nedozvoljene isplate a s najmanje 100.000.-
hrvatskih dinara, ako plaća gotovim novcem za namjene koje nisu predviđene
ovom naredbom (članak 5.).

4. u svoti neobračunatih plaćanja a s najmanje 100.000.- hrvatskih dinara,
ako u propisanom roku ne obračuna sa Službom plaćanja izvršena iz dnevnog
utrška (članak 6. i 8.).

Članak 10.

Na dan stupanja na snagu ove naredbe prestaje Odluka o utvrđivanju blagajničkog
maksimuma gotovog novca kod banaka, drugih financijskih organizacija i
drugih pravnih osoba ("Narodne novine" broj 40/91).

Članak 11.

Ova naredba stupa na snagu danom objave u "Narodnim novinama".

Klasa: 401-01/92-01/08

Urbroj: 513-04/92-1

Zagreb, 27. lipnja, 1992.

Ministar financija

**mr. Jozo Martinović, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Naredba, NN 41/1992-1038